Pähkinä

Pähkinä on kasvitieteessä yksisiemeninen hedelmä, joka on kypsänä kuiva, avautumaton ja kovakuorinen. Esimerkiksi pähkinäpensaat, pyökit ja tammet tekevät pähkinöitä.

Yleiskielessä pähkinällä tarkoitetaan kovan ja kuivan kuoren sisällä kasvavaa syötävää hedelmää tai sen osaa. Tällöin pähkinöiksi voidaan nimittää aitojen pähkinöiden lisäksi myös esimerkiksi saksanpähkinöitä ja kookospähkinöitä, jotka ovat kasvitieteellisesti luumarjan kovan endokarpin suojaamia siemeniä, kuten myös maapähkinöitä, jotka ovat palkokasveja.

Joidenkin pähkinöiden toisinaan sisältämät hometoksiinit rajoittavat niiden päivittäistä ravintokäyttöä ihmisellä.

Jotkin eläimet, kuten oravat, keräävät ja syövät pähkinöitä.

Kulutus 
Kiinalaiset syövät keskimäärin 40 grammaa pähkinöitä päivässä. Muiden maiden kulutus on vain murto-osa tästä.

Ravintosisältö 
Pähkinät sisältävät tyypillisesti paljon kertatyydyttymättömiä rasvahappoja. Saksanpähkinät muodostavat poikkeuksen, sillä niissä on runsaasti monityydyttymättömiä rasvahappoja.

Käyttörajoitukset ja terveysriskit 
Monet pähkinät sisältävät runsaasti terveydelle haitallista nikkeliä, jota kolmannes suomalaisista sai yli EFSA:n määrittämän siedettävän päiväsaannin enimmäisarvon vuonna 2012. Lisäksi joidenkin pähkinöiden lyijypitoisuus on jopa 1mg/100 g.

Parapähkinässä on niin paljon seleeniä, että jo kuusi kolmen gramman painoista pähkinää ylittää turvallisena pidetyn päiväsaannin.

Pähkinät ja mantelit saattavat sisältää haitallisia aineita kuten hometoksiineja (esimerkiksi aflatoksiini B1). Suomen ruokavirasto suosittaa siksi, ettei niiden ja muiden öljykasvien siementen yhteismäärä ylittäisi 30 grammaa päivässä tai 200 grammaa viikossa. Leikki-ikäisten lasten maksimiannos on puolet aikuisen annoksesta. Etenkin maa-, pistaasi- ja hasselpähkinä sisältävät usein korkeita alfatoksiinipitoisuuksia. Riskiä voi kuitenkin vähentää esimerkiksi jättämällä näivettyneen näköiset ja värivirheelliset pähkinät syömättä.

Pähkinöiden on havaittu lisäävän virtsan oksaalihappopitoisuutta, mikä lisää munuaiskivien muodostumisen riskiä. 

Pähkinät ovat myös yleisiä allergeeneja, ja pähkinäallergian oireet voivat olla hyvinkin voimakkaat ja vaaralliset. Joissakin pähkinöissä voi kasvaa hometta, jonka erittämä aflatoksiini on karsinogeeni.

Kaupallisesti merkittäviä pähkinöitä 
Aitoja pähkinöitä:
 hasselpähkinä:
Suurin kasvatusalue on Turkki, jossa pähkinää kasvatetaan Mustanmeren alueella, noin 50 km leveällä vyöhykkeellä. Pähkinäpensas kukkii tammi-helmikuussa, siirtyy lepoon kylmimmäksi ajaksi ja jatkaa kasvuaan huhtikuussa. Sadonkorjuu syys-lokakuussa. Turkissa sitä viljellään pienillä perheviljelmillä, jotka saavat pääasiallisen elantonsa parin hehtaarin viljelmiltään. Sato poimitaan käsin puista ja varisseet maasta. Pähkinät varastoidaan säkeissä taivasalla tai takapihojen kojuissa. Hasselpähkinä säilyy kohtalaisesti kuoressaan. Turkista viedään hasselpähkinöitä pääasiassa Eurooppaan, jossa Saksa on suurin ostajamaa. Hasselpähkinää kasvatetaan myös Italiassa, Yhdysvalloissa, Azerbaidžanissa, Georgiassa ja Chilessä.

 kastanja:
Osa pähkinöistä myydään eteenpäin kuorineen ja osa kuorittuna. Pähkinät voidaan myydä prosessoijille, jotka maksavat kasvattajille pähkinöistä laadun mukaan. Koko ja vioittuneiden osuus vaikuttavat hintaan. Prosessoijat puhdistavat pähkinät, lajittelevat koon mukaan sekä poistavat kuoret. Pähkinät tarkastetaan ja puhdistetaan käsin. Ne voidaan paahtaa, pieniä hakkeeksi ja pakata vakuumiin.

Seuraavat eivät ole kasvitieteellisesti pähkinöitä, vaan luumarjan kiviosia tai muunlaisen hedelmän siemeniä, mutta ruoanlaittomielessä niitä usein kutsutaan pähkinöiksi:
 australianpähkinä (tuppilohedelmän siemen)
 cashewpähkinä (pähkylä eli akeeni)
 kookospähkinä (luumarja)
 maapähkinä (palkohedelmän siemen)
 manteli (luumarja)
 muskottipähkinä
 pistaasipähkinä (luumarja)
 pekaanipähkinä (luumarja)
 parapähkinä (kotahedelmän siemen)
 saksanpähkinä (luumarja)

Lähteet

Aiheesta muualla 
 Macadamiapähkinä.fi Macadamia - Tietoa terveellisistä pähkinöistä
 Mantelit.fi Manteli - Tietoa terveellisistä pähkinöistä
 Cashew.fi Cashew - Tietoa terveellisistä pähkinöistä
 Saksanpähkinä.fi Saksanpähkinä - Tietoa terveellisistä pähkinöistä
 Pekaanipähkinä.fi Pekaanipähkinä - Tietoa terveellisistä pähkinöistä
 Parapähkinä.fi Parapähkinä - Tietoa terveellisistä pähkinöistä
 Hasselpähkinä.fi Hasselpähkinä - Tietoa terveellisistä pähkinöistä

 
Seulonnan keskeiset artikkelit